Broj: 711-I-1236-P-114/23-02-24

Zagreb, 18. svibnja 2023.

**JASMINA ŽIBRIN**

**Pročelnica, Općina Kalnik**

**Predmet: očitovanje na zahtjev Jasmine Žibrin,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 05. svibnja 2023. zaprimilo je zahtjev za očitovanjem koji je podnijela Jasmina Žibrin, pročelnica u Općini Kalnik.

U podnesenom zahtjevu podnositeljica navodi da je općinski načelnik Općine Kalnik dana 3. travnja 2023. podnio pisanu obavijest o načinu obnašanja dužnosti na koju je stupio dana 30. ožujka 2023. godine. Nadalje, u obavijesti da je navedeno da će dužnost općinskog načelnika Općine Kalnik obavljati profesionalno u nepunom radnom vremenu od 35 sati tjedno, dok će ostatak odnosno 5 sati tjedno ostati zaposlen u tvrtki Consulting project plus d.o.o. u kojoj je osnivač/član. Također navodi da bi imao dopunsko zaposlenje izvan punog radnog vremena od 3 sata tjedno u tvrtki Velkom plus d.o.o. u kojoj je osnivač/član. Ujedno ističe da je od Ministarstva pravosuđa i uprave zatraženo mišljenje može li općinski načelnik obavljati dužnost profesionalno u nepunom radnom vremenu uz dodatna zaposlenja te navedeno mišljenje prilaže zahtjevu za očitovanjem. Zaključno navodi, a obzirom je Ministarstvo pravosuđa i uprave u svom odgovoru uputilo na odredbe koje se odnose na utvrđivanje sprečavanja sukoba između privatnog i javnog interesa u obnašanju javnih dužnosti, kao i na odredbe kojima je uređeno pitanje članstva i udjela obveznika u trgovačkim društvima, upravnim tijelima i ostalo, da traži očitovanje Povjerenstva radi primjene odredaba Zakona o sprječavanju sukoba interesa („Narodne novine“ 143/21 u daljnjem tekstu-ZSSI) vezano uz naprijed navedene poslove općinskog načelnika.

Iz priloženog mišljenja Ministarstva pravosuđa i uprave od dana 05.travnja 2023., proizlazi da obavljanje dužnosti općinskog načelnika nije isto kao što i rad na službeničkom radnom mjestu, niti se sa istim može izjednačiti po bilo kojoj osnovi, nego je to dužnost na koju je općinski načelnik izabran na lokalnim izborima. Također, iz priloženog mišljenja proizlazi i da se obavljanje dužnosti ne može vezivati za rad u određenom radnom vremenu, jer sama priroda obavljanja dužnosti podrazumijeva rad i djelovanje dužnosnika neovisno o satnici, odnosno o vremenu u kojem će obavljati dužnost, a nikako rad u točno određenom radnom vremenu. Zaključno, u navedenom mišljenju Ministarstvo pravosuđa i uprave upućuje na odredbe ZSSI-a kojima se uređuje sukob interesa i pitanje članstva i udjela obveznika u trgovačkim društvima, upravnim tijelima i nadzornim odborima, ograničenja poslovanja i dr.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 8. sjednici održanoj 18. svibnja 2023. godine, podnositeljici daje očitovanje, kako slijedi.

U ovom slučaju nesporno je da se radi o poslovima koje bi obveznik obavljao u kraćem trajanju, ali u trgovačkim društvima u kojima je osnivač/član.

Člankom 19. stavkom 1. ZSSI-a propisano je da će obveznik koji ima 5% i više dionica odnosno udjela u vlasništvu (kapitalu) trgovačkog društva za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na povezane osobe u smislu ZSSI-a, ili na posebno tijelo.

Stavkom 4. istog članka propisano je da, dok su njegova upravljačka prava u trgovačkim društvima prenesena na drugu osobu ili posebno tijelo, obveznik ne smije davati obavijesti, upute, naloge ili biti u vezi s tom osobom ili tijelom tako da utječe na ostvarivanje prava i ispunjavanje obveza koji proizlaze iz članskih prava u tim društvima te da obveznik ima pravo da ga se jedanput godišnje obavještava o stanju trgovačkih društava u kojima ima udjele.

Uvidom u Registar obveznika koji ustrojava Povjerenstvo vidljivo je da je obveznik prenio svoja upravljačka prava na drugu osobu u oba navedena trgovačka društva.

Slijedom svega navedenog, obveznik sukladno citiranoj odredbi članka 19. stavka 4. ZSSI-a, ima pravo samo da ga se jedanput godišnje obavještava o stanju trgovačkih društava u kojima ima udjele. Stoga se upozorava obveznika da je citiranom zakonskom odredbom jasno i nedvojbeno propisana razina odnosa obveznika sa poslovnim subjektima nakon prijenosa upravljačkih prava te da je cilj navedene odredbe da se obveznik za vrijeme obnašanja javne dužnosti distancira od poslovnih subjekata u kojima ima upravljačka prava. Slijedom toga, ukoliko bi obveznik u navedenim trgovačkim društvima obavljao poslove u trajanju od nekoliko sati tjedno, neovisno o tome što je upravljačka prava prenio na drugu osobu, nerealno je očekivati da će u odnosu na te poslovne subjekte kroz poslovanje pokazati nezainteresiranost, nepristranost i na taj način sačuvati integritet. Također, napominje se i da je člankom 2. ZSSI-a propisano da u obnašanju javne dužnosti obveznici ne smiju svoj privatni interes stavljati ispred javnog interesa. Stoga Povjerenstvo smatra da obveznik ne može raditi niti obavljati poslove u tim trgovačkim društvima, neovisno o njihovom trajanju tijekom tjedna.

Slijedom toga, Povjerenstvo daje očitovanje kako je naprijed i obrazloženo.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana